પાકિસ્તાનમાં બુધવારે યોજાયેલ સામાન્ય ચૂંટણીનાં પરિણામોની મત ગણતરી જારી છે, પરંતુ અત્યાર સુધીના પ્રવાહો જોતાં પાકિસ્તાન ટીમના પૂર્વ કેપ્ટન અને પાકિસ્તાન તહરિક-એ-ઈન્સાફ (પીટીઆઈ)ના વડા ઈમરાન ખાન હવે બહુમતી સાથે વિજય કૂચ કરી રહ્યા છે અને તેઓ પાકિસ્તાનના આગામી વડા પ્રધાન બનશે એવા નિર્દેશો મળી રહ્યા છે. અત્યાર સુધીના મત ગણતરીના પ્રવાહો અનુસાર ઈમરાનની પાર્ટી પીટીઆઈ ૧૨૨, નવાઝ શરીફની પાર્ટી પીએમએલ (એન) ૬૦ અને બેનઝીર ભુટ્ટોના પુત્ર બિલાવલની પાર્ટી (પીપીપી) ૩૫ બેઠકો પર આગળ છે. ઈમરાન ખાન હવે બહુમતી માટે ૧૫ બેઠકો પાછળ છે. પાકિસ્તાનમાં સ્પષ્ટ બહુમતી માટે કુલ ૧૩૭ બેઠકો જીતવી જરૂરી છે જેની સામે અત્યાર સુધીમાં ઈમરાનની પાર્ટી ૧૨૨ બેઠક પર આગળ છે.